**Szombathely Megyei Jogú Város Önkormányzata Közgyűlésének**

**38/2021. (XII.22.) önkormányzati rendelete**

**az önkormányzat 2022. évi átmeneti gazdálkodásáról**

Szombathely Megyei Jogú Város Önkormányzatának Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva a következőket rendeli el:

**1. Általános felhatalmazás**

**1. §**

A polgármester és a költségvetési szervek vezetői a 2022. évi költségvetésről szóló önkormányzati rendelet hatályba lépéséig – az e rendeletben szabályozott keretek között – az önkormányzat és költségvetési szervei bevételeit folytatólagosan beszedik, illetve kiadásait teljesítik.

**2. Működési célú kiadási előirányzatok felhasználása**

**2. §**

(1) A 2022. évi átmeneti időszakban az intézmények pénzellátása kizárólag a folyamatos működést biztosító szerződéses kötelezettségek és a működéshez elengedhetetlenül szükséges kiadások mértékéig teljesíthető.

(2) Az intézmények kötelesek a költségvetési számlájukon 2021. december 31-én meglévő pénzeszközeiket az átmeneti időszak kiadásainak fedezetére felhasználni, a hatályos jogszabályok betartása mellett.

**3. §**

(1) A működési célú ágazati kiadások tekintetében kötelezettség vállalható:

*a)* a 2021. évi költségvetési előirányzatok terhére vállalt áthúzódó kötelezettségekre,

*b)* a folyamatos működést biztosító kötelezettségekre,

*c)* a közgyűlési határozatokban előírt feladatok kötelezettségvállalásaira.

(2) A működési célú ágazati kiadások tekintetében kiadások teljesíthetők:

*a)* a 2021. évi költségvetési előirányzatok terhére vállalt kötelezettségvállalások áthúzódó kiadásaira,

*b)* a folyamatos működést biztosító kötelezettségek, a korábban megkötött szerződések ezen időszakra jutó kiadásaira,

*c)* a közgyűlési határozatokban előírt feladatok kötelezettségvállalásainak teljesítésére,

*d)* a (3)–(9) bekezdésben foglaltakra.

(3) A szociális segélyezési feladatokra elkülönített kiadások előirányzata az átmeneti időszakban havonta 20.000 eFt.

(4) A lakás bérleti díj támogatása feladatokra elkülönített kiadások előirányzata az átmeneti időszakban összesen 57.000 eFt.

(5) Az út-híd fenntartás tekintetében az átmeneti időszakban a 2021. évi költségvetési előirányzatok terhére vállalt áthúzódó kötelezettségvállalások és kiadások, valamint a folyamatos működést biztosító szerződéses kötelezettségek ezen időszakra jutó kiadásai fizethetők ki.

(6) Az átmeneti időszakban a nemzetiségi önkormányzatok pénzellátása havonta legfeljebb a 2021. évi eredeti önkormányzati támogatási előirányzat 1/12-ed részéig terjedhet.

(7) Az alábbiakban felsorolt önkormányzati tulajdonú gazdasági társaságok támogatási előirányzata az átmeneti időszakban havonta legfeljebb a 2021. évi eredeti előirányzat 1/12-ed része:

*a)* Fogyatékkal Élőket és Hajléktalanokat Ellátó NKft.,

*b)* Weöres Sándor Színház NKft.,

*c)* Savaria Turizmus NKft.

(8) Az alábbiakban felsorolt önkormányzati tulajdonú gazdasági társaságok támogatási előirányzata az átmeneti időszakban havonta az alábbi összeg:

*a)* FALCO KC Szombathely Kft.: 32.333 eFt,

*b)* Szombathelyi Médiaközpont NKft.: 25.000 eFt,

*c)* Szombathelyi Sportközpont és Sportiskola NKft.: 22.333 eFt.

(9) A kommunális városüzemeltetési kiadások előirányzatának mértéke az átmeneti időszakban a 2021. évi költségvetésben szereplő előirányzatok áthúzódó kötelezettségein felül havonta a 2021. évi eredeti előirányzat 1/12-ed része.

**3. Fejlesztési célú bevételek és kiadások**

**4. §**

A már folyamatban lévő fejlesztési célú bevételek beszedésére a polgármester a közgyűlési határozatoknak megfelelően jogosult és köteles.

**5. §**

(1) Az önkormányzati felhalmozási kiadások tekintetében kötelezettség vállalható a 2021. évi költségvetési előirányzatok terhére vállalt áthúzódó kötelezettségekre, valamint a közgyűlési határozatokban előírt feladatok kötelezettségvállalásaira.

(2) Az önkormányzati felhalmozási kiadások tekintetében kiadások teljesíthetők:

*a)* a 2021. évi költségvetési előirányzatok terhére vállalt kötelezettségvállalások áthúzódó kiadásaira,

*b)* a folyamatos működést biztosító, határozatlan idejű szerződéses kötelezettségek ezen időszakra jutó kiadásaira,

*c)* a közgyűlési határozatokban előírt feladatok kötelezettségvállalásainak teljesítésére.

**4. Polgármesteri rendelkezés értékhatára**

**6. §**

E rendeletben meghatározott előirányzatokon felül rendkívüli kiadások céljára 50.000 e Ft használható fel, melyről a polgármester dönt.

**5. Záró rendelkezések**

**7. §**

Ez a rendelet 2022. január 1-jén lép hatályba, és az önkormányzat 2022. évi költségvetéséről szóló önkormányzati rendelet hatályba lépésének napján hatályát veszti.

**8. §**

A gazdálkodás rendjére az önkormányzat 2021. évi költségvetéséről szóló 7/2021. (II.25.) önkormányzati rendeletben, a kötelezettségvállalás és az utalványozás rendjére vonatkozóan a mindenkor hatályos polgármesteri és jegyzői utasításokban foglaltak irányadók.

|  |  |
| --- | --- |
| **(: Dr. Nemény András :) polgármester** | **(: Dr. Károlyi Ákos :) jegyző** |

A rendelet a Polgármesteri Hivatal hirdetőtábláján történő kifüggesztés útján a mai napon kihirdetésre került.

Szombathely, 2021. december 22.

**(: Dr. Károlyi Ákos :)**

**jegyző**